Ministrul Mediului, Mircea Fechet, și-a exprimat optimismul cu privire la desfășurarea programului Casa Verde Fotovoltaice din acest an. Oficialul a declarat că se așteaptă la o performanță mult îmbunătățită față de cea înregistrată în 2023, datorită lecțiilor învățate din trecut.
Programul Casa Verde Fotovoltaice are un buget de 2 miliarde de lei
Mircea Fechet a subliniat în cadrul unei conferințe de presă că lucrurile au o evoluție certă. Cu toate acestea, ministrul a precizat că, odată ce fondurile alocate pentru anul 2023 s-au epuizat și panourile solare au fost instalate, se deschide calea către o nouă aplicație de finanțare pentru anul 2024.
Fechet a subliniat că pentru acest an există un buget record de 2 miliarde de lei alocat programului Casa Verde Fotovoltaice și că toate pregătirile necesare au fost făcute. Instalatorii sunt pregătiți și dețin toate acreditările și avizele necesare pentru a începe lucrările.
"Mare parte a persoanelor înscrise în programul aferent anului 2023 au astăzi instalatorul pe casă, între ghilimele, dar lucrurile sunt într-o evoluţie certă. În ceea ce priveşte Casa Verde Panouri Fotovoltaice 2024, din momentul în care domnul preşedinte al Administraţiei Fondului pentru Mediu îmi spune că s-au epuizat sumele aferente anului 2023, că am terminat de instalat aceste panouri, bineînţeles că nu pierdem nicio zi, deschidem o nouă aplicaţie de finanţare, avem platforma informatică, avem bugetul record de 2 miliarde de lei care aşteaptă.
Avem instalatorii care ştiu ce au de făcut, foarte important, cu toate avizele şi cu toate acreditările necesare şi ne aşteptăm ca acest program aferent anului 2024 să meargă mult mai bine decât cel din 2023, pentru că am învăţat din greşelile trecutului", a afirmat Mircea Fechet.
Un miliard de lei pentru Rabla Plus 2024
Pe de altă parte, Mircea Fechet a anunțat că ministerul Mediului a lansat, marţi, Programul Rabla Plus 2024, pentru autoturisme electrice şi plugin hybrid, pentru care alocă un miliard de lei. Este cea mai mare sumă pe care Ministerul Mediului, Apelor şi Pădurilor o pune la dispoziţie, a precizat acesta
Ministrul a precizat că în urma discuțiilor cu reprezentanții Administrației Fondului pentru Mediu (AFM) s-a decis o majorare a bugetului pentru transportul verde și o echilibrare cu celelalte bugete. De asemenea, el a mai spus că este important ca banii alocați pentru Rabla plus să rămână în România.
Potrivit ministrului Mediului, până acum prin Programul Rabla Plus s-au achiziţionat peste 38.000 de autoturisme electrice în România.
Mircea Fechet a detaliat, precizând că în 2016, în România s-au achiziţionat doar 39 de maşini electrice, în 2020 s-a ajuns la 2.400, în 2021 cifra a urcat la peste 10.000 de maşini. În fine, în 2023 s-a înregistrat o nouă creștere, ajungându-se la peste 11.000 de vehicule electrice.